Méreggel állt bosszút a kényszerházasságért a 14 éves lány | 24.hu
Méreggel állt bosszút a kényszerházasságért a 14 éves lány
hírszerkesztő. 2014. 04. 10. 20:57
Megmérgezte újdonsült férjét és annak három barátját egy 14 éves lány Nigériában.
Lefejezte apját, és megette a nyakát
Több tucatnyi embert mészároltak le Nigériában
Sokan meghaltak egy nigériai bárkabalesetben
Wasila Umarut a múlt héten kényszerítette a családja arra, hogy hozzá menjen a 35 éves Umaru Sanihoz. A hét végén a vőlegény vendégségbe hívta tucatnyi barátját az ifjú pár hajlékába megünnepelni a frigyet, a lány viszont patkánymérget kevert az ünnepi menü rizsételébe. A vőlegény és egyik barátja még aznap, két másik áldozata másnap halt meg.
Gyakori a gyermekházasság
A gyanú a Wasila Umarura terelődött, aki bevallotta, hogy mit tett. Magyarázatként azt hozta fel, hogy nem szerette a férfit, akihez hozzá kényszerítették. Ellene feltehetően előre megfontolt szándékkal elkövetett emberölés lesz a vád.
A gyermekházasság gyakori Nigériában, főként a muzulmán többségű, szegény északi országrészben. A kényszerfrigyek száma különösen aszályos időben emelkedik meg: sok lányt ad el családja menyasszonynak, hogy egy éhezővel kevesebbet kelljen etetni.
Veszélyeztetett terhesek lehetnek
Az ENSZ gyermekalapja szerint a falusi lányok felét 18 éves koruk előtt adják férjhez a 170 milliós lakosú országban, ahol a népesség fele 18 évesnél fiatalabb. A sok gyermekfeleség gyakran veszélyeztetett terhes, sokuk fertőződik meg HIV-vírussal és válik családon belüli erőszak áldozatává.
Számos gyermekfeleségtől ráadásul elválik férje egyebek közt a korai terhesség okozta szövődményes betegségek miatt, és a lány az utcára kerül.
A Hír24 esti hírműsora - 2014.04.10.